Illum tħabbar li kellna 52 każ ġdid ta' coronavirus. L-ebda wieħed minnhom ma oriġina miċ-ċentru miftuħ ta' Ħal-Far. Hemm min ilu jrewwaħ mill-bieraħ b'ħanqa razzista. Ilhom jikkummentaw li ser ikollna splużjoni ta' każijiet minħabba ċ-ċentru miftuħ ta' Ħal-Far, preżentement taħt kwarantina. Bla dubju, lil dawk kollha fiċ-ċentru miftuħ irridu nqiesuhom bħala persuni vulnerabbli għal diversi raġunijiet. Ewlenija fosthom li qegħdin iffullati, ħafna persuni f'żona ristretta. Hemm bżonn jittieħdu passi urġenti dwar dan. Sakemm iddum il-kriżi tal-coronavirus il-Gvern jista' faċilment juża' uħud mil-lukandi li bħalissa huma vojta għal dan l-iskop! Ikun qed jieħu miżura effettiva biex inaqqas it-tixrid tal-virus. Il-liġi digà tagħti l-poteri kollha Gvern biex dan jista' jagħmlu immedjatament. Dik tkun solidarjetà ta' veru. Solidarjetà ta' insara ta' veru. Dawk kollha li bħalissa qed jippostjaw is-santi tar-Redentur u tad-Duluri fuq facebook ikun tajjeb għalihom u għal kulħadd li jirrealizzaw li t-tixrid tal-mibgħeda razzjali tagħmel ħsara iktar mill-coronavirus. Is-solidarjetá mhiex qegħda kwarantina.
Ir-razziżmu jagħmel ħsara iktar mill-coronavirus